หั่นเบี้ยทรัพย์สินแย่งลูกค้า
ตลาดประกันวินาศภัยแข่งดุเบี้ยคุ้มครองทรัพย์สินปรับลดลงเท่าก่อนเกิดเหตุการณ์น้ำท่วมใหญ่
20 พ.ย. 2557

ตลาดประกันวินาศภัยแข่งดุเบี้ยคุ้มครองทรัพย์สินปรับลดลงเท่าก่อนเกิดเหตุการณ์น้ำท่วมใหญ่
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย เปิดเผยว่า ขณะนี้อัตราเบี้ยประกันภัยทรัพย์สิน ได้ปรับตัวลดลงมาก จนเกือบจะใกล้เข้า สู่ภาวะก่อนเกิดเหตุน้ำท่วมใหญ่เมื่อปี 2554 และเป็นปัจจัยสำคัญที่กดดันให้ธุรกิจประกันวินาศภัยในปีนี้เติบโตติดลบ ซึ่งก็เป็นไปตามภาวะการแข่งขันของตลาด และในช่วง 2-3 ปีที่ผ่านมาก็ไม่ได้มี เหตุการณ์น้ำท่วมใหญ่ หรือภัยพิบัติขนาดใหญ่เกิดขึ้นอีก ทั้งนี้ ยังมีเรื่องของการจำกัดวงเงินความคุ้มครองไว้เหมือนเดิม ซึ่งในส่วนของยอดเคลมสินไหมน้ำท่วมจำนวน 6,000 ล้านบาทนั้น บริษัทได้จ่ายให้กับลูกค้าครบ 100% และได้มีการตั้งสำรองหนี้สูญไว้เต็มจำนวนแล้วด้วย
อย่างไรก็ตาม หลังจากที่บริษัท เอซ กรุ๊ป ได้เข้ามาถือหุ้นใหญ่ในบริษัท สามัคคีประกันภัย ก็ทำให้บริษัทสามารถรับความเสี่ยงไว้เองและมีกำลังในการรับประกันภัยมากขึ้น โดยไม่ต้องส่งงานไปให้บริษัทประกันภัยต่อหรือรีอินชัวเรอส์มากนัก จึงทำให้ผลการดำเนินงานในช่วง 9 เดือนแรกของปีนี้ เบี้ยประกันภัยรับสุทธิเติบโตถึง 7% หรือมีเบี้ย 3,344 ล้านบาท มีกำไรสุทธิ 637 ล้านบาท เติบโต 27%
น.ส.นิตยา กล่าวว่า บริษัทมีนโยบายชัดเจนที่เน้นเรื่องการทำกำไรจากการรับประกันภัยเป็นหลัก โดยไม่เน้นการทำเบี้ยมากๆ หรือตัดราคาเพื่อให้ได้งาน จึงให้ความสำคัญกับการคัดเลือกงานมากขึ้น ซึ่งหลังจากนี้จะมีการกระจายงานออกไป 3 กลุ่มหลักเพื่อให้เกิดความสมดุลอย่างละเท่าๆ กัน คือ 1.เบี้ยรถยนต์ 2.เบี้ยประกันอุบัติเหตุส่วนบุคคล (พีเอ) และเบี้ยสุขภาพ และ 3.เบี้ยทรัพย์สิน จากเดิมที่เบี้ยส่วนใหญ่กว่า 50% จะมาจากประกันภัยรถยนต์ 
นอกจากนี้ จะมีการเพิ่มสัดส่วนงานที่ไม่ได้มาจากธนาคารไทยพาณิชย์ให้ได้มากขึ้น โดยปีหน้าจะให้ความสำคัญกับการขยายช่องทางตัวแทน ตั้งเป้าเพิ่มเป็น 2,000-2,500 คน จากปัจจุบัน 1,000 คน 
“ตอนนี้เรามีแผนชัดเจนซึ่งจะแตกต่างจากสามัคคีแบบเดิมๆ ที่เบี้ยส่วนใหญ่มาจากแบงก์ไทยพาณิชย์ซึ่งเคยเป็นบริษัทแม่ แต่ตอนนี้เปลี่ยนผู้ถือหุ้นแล้ว เขาก็อยากให้ขยายงานนอกแบงก์ไทยพาณิชย์ให้มากขึ้น ซึ่งเราก็มองแล้วว่าช่องทางตัวแทนและโบรกเกอร์เหมาะสมที่สุด และยังสอดคล้องกับแผนของเราที่จะขยายไปยังกลุ่มลูกค้ารายย่อยให้มากขึ้นด้วย โดยในปีหน้าบริษัทอยากมีอัตราเติบโตอยู่ที่ 20-25%” น.ส.นิตยา กล่าว